Projektas

LIETUVOS RESPUBLIKOS

VALSTYBINĖS DARBO INSPEKCIJOS ĮSTATYMO NR. IX-1768

6, 8 STRAIPSNIŲ PAKEITIMO IR KETVIRTOJO1 SKIRSNIO BEI PRIEDO PRIPAŽINIMO NETEKUSIAIS GALIOS

ĮSTATYMAS

2015 m. d. Nr.

Vilnius

1 straipsnis. 6 straipsnio pakeitimas

1. Pakeisti 6 straipsnio 16 punktą ir jį išdėstyti taip:

„16) vykdo nelegalaus darbo ir nedeklaruoto darbo prevenciją, Vyriausybės nustatyta tvarka koordinuoja nelegalaus darbo kontrolę vykdančių institucijų veiklą;“.

2. Pakeisti 6 straipsnio 17 punktą ir jį išdėstyti taip:

„17) teikia išvadas dėl rengiamų darbuotojų saugos ir sveikatos mokymo programų, skirtų darbdaviams atstovaujančių asmenų, darbdavių įgaliotų asmenų, darbuotojų saugos ir sveikatos specialistų ir darbuotojų, remontuojančių, pertvarkančių, techniškai prižiūrinčių techninę būklę ir tikrinančių potencialiai pavojingus įrenginius, kurių kategorijų sąrašą tvirtina Vyriausybė, mokymui. Tikrina darbdaviams atstovaujančių asmenų ir darbdavių įgaliotų asmenų žinias darbuotojų saugos ir sveikatos klausimais, dalyvauja tikrinant darbuotojų saugos ir sveikatos tarnybų specialistų ir darbuotojų, remontuojančių, pertvarkančių, techniškai prižiūrinčių techninę būklę ir tikrinančių potencialiai pavojingus įrenginius, kurių kategorijų sąrašą tvirtina Vyriausybė, žinias. Tikrina, ar darbuotojai nustatyta tvarka instruktuoti, apmokyti, atestuoti darbuotojų saugos ir sveikatos klausimais;“.

3. Pakeisti 6 straipsnio 18 punktą ir jį išdėstyti taip:

„18) teikia pastabas bei pasiūlymus dėl rengiamų norminių teisės aktų projektų darbuotojų saugos ir sveikatos, darbo santykių srityse, tvirtina atskirų veiklų ar darbų bendrąsias saugos taisykles;“.

4. Papildyti 6 straipsnį nauju 26 punktu:

„26) organizuoja darbo arbitražo darbą;“.

5. Papildyti 6 straipsnį nauju 27 punktu:

„27) nustatyta tvarka nagrinėja darbdavių prašymus dėl darbuotojų atstovų darbo sutarčių nutraukimo ir jų darbo sąlygų pakeitimo;“.

6. Papildyti 6 straipsnį nauju 28 punktu:

„28) kontroliuoja, ar darbdaviai tinkamai vykdo darbuotojų informavimo ir konsultavimosi su jais pareigą;“.

7. Papildyti 6 straipsnį nauju 29 punktu:

„29) nustatyta tvarka tikrina, ar nepažeidžiamos komandiruotų darbuotojų garantijos;“.

8. Buvusius 6 straipsnio 26, 27 ir 28 punktus laikyti atitinkamai 30, 31 ir 32 punktais.

2 straipsnis. 8 straipsnio pakeitimas

1. Pakeisti 8 straipsnio 2 dalies 11 punktą ir jį išdėstyti taip:

„11) skiria darbo ginčų komisijos pirmininkus ir, gavęs profesinių sąjungų ir darbdavių organizacijų teikimus, tvirtina darbo ginčų komisijos narių vardinį sąrašą su priskyrimu konkrečioms darbo ginčų komisijoms;“.

2. Papildyti 8 straipsnio 2 dalį nauju 12 punktu:

„12) skiria Valstybinės darbo inspekcijos teritorinio skyriaus valstybės tarnautoją ar darbuotoją, dirbantį pagal darbo sutartį, organizuoti darbo arbitražo darbą;“.

3. Buvusį 8 straipsnio 2 dalies 12 punktą laikyti 13 punktu.

3 straipsnis. Ketvirtojo1 skirsnio pripažinimas netekusiu galios

Pripažinti netekusiu galios ketvirtąjį1 skirsnį.

4 straipsnis. Įstatymo priedo pripažinimas netekusiu galios

Pripažinti netekusiu galios Įstatymo priedą.

5 straipsnis. Įstatymo įsigaliojimas

Šis įstatymas įsigalioja 2016 m. sausio 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas